b"\n_START_ARTICLE_\nOssama bin Laden\n_START_SECTION_\nBiografia\n_START_PARAGRAPH_\nBin Laden, nascut a Riad, va ser el disset\xc3\xa8 fill (entre m\xc3\xa9s de cinquanta) de Mohammad bin Laden, un dels empresaris de la construcci\xc3\xb3 m\xc3\xa9s rics de l'Ar\xc3\xa0bia Saudita. Es va graduar com a enginyer civil a la Universitat Rei Abdul Aziz. Quan el seu pare va morir en un accident d'helic\xc3\xb2pter el 1967, el seu enorme imperi industrial, el Grup Binladin, va passar a mans dels seus fills. Ossama bin Laden i el seu germ\xc3\xa0 Mahrous bin Laden podrien haver estat detinguts i alliberats sense c\xc3\xa0rrecs per la Captura de l'Haram el 1979.\n_START_SECTION_\nActivitats des de l'Afganistan\n_START_PARAGRAPH_\nEntre els anys 1996 i 1998, Bin Laden va emetre una s\xc3\xa8rie de f\xc3\xa0tues (decrets religiosos) declarant la guerra santa contra els Estats Units als que acusava, entre altres coses, de saquejar els recursos naturals del m\xc3\xb3n musulm\xc3\xa0 i d'ajudar i incitar els enemics de l'islam. Alguns cr\xc3\xadtics consideren que l'objectiu de Bin Laden era involucrar els Estats Units en una guerra a gran escala contra el m\xc3\xb3n musulm\xc3\xa0, el que acabaria amb els governs musulmans moderats i restabliria el califat (un \xc3\xbanic Estat musulm\xc3\xa0)._NEWLINE_En els camps que va crear a l'Afganistan, Al-Qaida, amb l'ajut de la considerable fortuna personal de Bin Laden, va entrenar i equipar terroristes provinents d'arreu del m\xc3\xb3n. Alhora es van crear grupuscles afiliats al moviment en llocs tan diversos com l'Ar\xc3\xa0bia Saudita, el Iemen, L\xc3\xadbia, B\xc3\xb2snia, Txetx\xc3\xa8nia o les Filipines._NEWLINE_Despr\xc3\xa9s dels atemptats de l'11 de setembre de 2001, els Estats Units van demanar al govern dels talibans que els lliur\xc3\xa9s Bin Laden, considerant-lo responsable dels atacs. Els talibans s'hi van negar argumentant la manca de proves, i els Estats Units van encap\xc3\xa7alar una coalici\xc3\xb3 militar internacional que va enderrocar el r\xc3\xa8gim i va obligar Bin Laden a escapar de les muntanyes de Tora Bora i entrar en la clandestinitat._NEWLINE_Durant els tres anys seg\xc3\xbcents, les forces nord-americanes es van dedicar a buscar-lo al llarg de la frontera afganopakistanesa. L'octubre de 2004, a menys d'una setmana de les eleccions presidencials d'aquest any als Estats Units, Bin Laden, en un missatge gravat en v\xc3\xaddeo, es va atribuir la responsabilitat dels atacs de l'11 de setembre._NEWLINE_Bin Laden va restar introbable durant molt temps i va ser la font de diferents rumors (se l'havia declarat molt malalt i fins i tot mort en diverses ocasions). Tot i aix\xc3\xad, el 2009 encara se li atribu\xc3\xafa la paternitat de comunicats p\xc3\xbablics d'Al-Qaida."